Цветку (Милета Јакшић)
Орашак-цвете, скривен у житу,
Развијен мило сред пољског мира,
Вије л’ те мома у росну киту
Ил’ цветаш ради пчеле, лептира?

Ал’ где ће пчела амо да зађе
Ил’ лептир кад се по пољу крене,
Како ће мома ту да те нађе,
Да те драгану тајно намене?

Пече сунашце, жути се жито
Ко̑ судба твоја жетва корача,
С откосом златним стабло ти вито
Пашће пред косом вредна косача.

Тако ћу и ја – судбине једне —
Скривен у свету и у самоћи,
Под бритком косом крвнице жедне
Једнога дана без трага проћи.

Извор 
 Милета Јакшић: Песме, Матица Српска, Нови Сад, 1984, стр. 80

Милета Јакшић
Поезија